ΣΥΜΒΟΥΛΙΟ - ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΟΣ ΑΝΘΡΑΚΟΣ ΚΑΙ ΧΑΛΥΒΟΣ ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 27ης Ιουλίου 1981 περί καθορισμού του καθεστώτος ανταλλαγών μεταξύ της Ελλάδος και της Πορτογαλίας για τα προϊόντα της εν λόγω Κοινότητος - (81/644/ΕΚΑΧ)

ΙΙ

(Πράξεις, για την ισχύ των οποίων δεν απαιτείται δημοσίευση)

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΟΣ ΑΝΘΡΑΚΟΣ ΚΑΙ ΧΑΛΥΒΟΣ ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Εκτιμώντας:

ότι τα κράτη μέλη συνήψαν μεταξύ τους τη συνθήκη περί ιδρύσεως της Ευρωπαϊκής Κοινότητος Άνθρακος και Χάλυβος·

ότι το πρωτόκολλο της συμφωνίας μεταξύ των κρατών μελών της Ευρωπαϊκής Κοινότητος Άνθρακος και Χάλυβος και της Ευρωπαϊκής Κοινότητος Άνθρακος και Χάλυβος, αφενός, και της Πορτογαλικής Δημοκρατίας, αφετέρου(1), καλούμενα στο εξής «πρωτόκολλο» και «συμφωνία» αντιστοίχως, προκειμένου να λάβει υπόψη την προσχώρηση της Ελληνικής Δημοκρατίας στην Κοινότητα μονογράφηκε στις 30 Απριλίου 1981·

(1) ΕΕ αριθ. L 350 της 19.12.1973, σ. 53.

ότι ενόψει της ενάρξεως ισχύος του πρωτοκόλλου πρέπει, λαμβάνοντας υπόψη το πρωτόκολλο αυτό, τα κράτη μέλη της Ευρωπαϊκής Κοινότητος Άνθρακος και Χάλυβος να καθορίσουν κατά τρόπο αυτόνομο το καθεστώς ανταλλαγών της Ελλάδος με την Πορτογαλία·

συμφωνούσης της Επιτροπής,

ΑΠΟΦΑΣΙΖΟΥΝ:

Άρθρο 1

Μέχρις ενάρξεως ισχύος του πρωτοκόλλου, το καθεστώς ανταλλαγών μεταξύ της Ελλάδος και της Πορτογαλίας είναι εκείνο που προκύπτει από τη συμφωνία, όπως τροποποιήθηκε από το παράρτημα της παρούσας αποφάσεως.

Άρθρο 2

Τα κράτη μέλη λαμβάνουν τα αναγκαία μέτρα για την εκτέλεση της παρούσας αποφάσεως.

Έγινε στις Βρυξέλλες, στις 27 Ιουλίου 1981.

Για το Συμβούλιο

Ο Πρόεδρος

P. WALKER

ΠΑΡΑΡΤΗΜΑ

Ιδιαίτεροι όροι εφαρμογής της συμφωνίας μεταξύ των κρατών μελών της Ευρωπαϊκής Κοινότητος Άνθρακος και Χάλυβος και της Ευρωπαϊκής Κοινότητος Άνθρακος και Χάλυβος, αφενός, και της Πορτογαλικής Δημοκρατίας, αφετέρου, λόγω της προσχωρήσεως της Ελληνικής Δημοκρατίας

Άρθρο 1

Για τα προϊόντα που υπάγονται στη συμφωνία, η Ελληνική Δημοκρατία καταργεί προοδευτικά τους δασμούς σύμφωνα με το ακόλουθο χρονοδιάγραμμα:

- την ημερομηνία ενάρξεως ισχύος της παρούσας αποφάσεως, κάθε δασμός μειώνεται στο 90% του δασμού βάσεως,

- την 1η Ιανουαρίου 1982, κάθε δασμός μειώνεται στο 80% του δασμού βάσεως,

- οι άλλες τέσσερις μειώσεις, κατά 20% η καθεμία, πραγματοποιούνται:

- την 1η Ιανουαρίου 1983,

- την 1η Ιανουαρίου 1984,

- την 1η Ιανουαρίου 1985,

- την 1η Ιανουαρίου 1986.

Άρθρο 2

Για κάθε προϊόν δασμός βάσεως, επί του οποίου πραγματοποιούνται οι διαδοχικές μειώσεις που προβλέπονται στο άρθρο 1, είναι ο δασμός που πράγματι εφαρμόζεται την 1η Ιουλίου 1980 από την Ελληνική Δημοκρατία έναντι της Πορτογαλίας.

Άρθρο 3

1. Η Ελληνική Δημοκρατία καταργεί προοδευτικά τις φορολογικές επιβαρύνσεις ισοδυνάμου αποτελέσματος προς εισαγωγικούς δασμούς στα προϊόντα καταγωγής Πορτογαλίας σύμφωνα με το ακόλουθο χρονοδιάγραμμα:

- την ημερομηνία ενάρξεως ισχύος της παρούσας αποφάσεως κάθε φορολογική επιβάρυνση μειώνεται στο 90% του συντελεστή βάσεως,

- την 1η Ιανουαρίου 1982, κάθε φορολογική επιβάρυνση μειώνεται στο 80% του συντελεστή βάσεως,

- οι άλλες τέσσερις μειώσεις κατά 20% η καθεμία, πραγματοποιούνται:

- την 1η Ιανουαρίου 1983,

- την 1η Ιανουαρίου 1984,

- την 1η Ιανουαρίου 1985,

- την 1η Ιανουαρίου 1986.

2. Για κάθε προϊόν, συντελεστής βάσεως επί του οποίου πραγματοποιούνται οι διαδοχικές μειώσεις που προβλέπονται στην παράγραφο 1, είναι ο συντελεστής που εφαρμόζεται από την Ελληνική Δημοκρατία την 31η Δεκεμβρίου 1980 έναντι της Κοινότητος των Εννέα.

3. Κάθε φορολογική επιβάρυνση ισοδυνάμου αποτελέσματος προς εισαγωγικό δασμό, που έχει επειβληθεί από της 1ης Ιανουαρίου 1979 στις ανταλλαγές μεταξύ της Ελλάδος και της Πορτογαλίας, καταργείται.

Άρθρο 4

Αν η Ελληνική Δημοκρατία αναστέλλει ή μειώνει δασμούς ή φορολογικές επιβαρύνσεις ισοδυνάμου αποτελέσματος στα προϊόντα που εισάγονται από την Κοινότητα των Εννέα, με ρυθμό ταχύτερο από τον προβλεπόμενο στο καθορισμένο χρονοδιάγραμμα, αναστέλλει ή μειώνει επίσης, κατά το ίδιο ποσοστό, τους δασμούς ή τις φορολογικές επιβαρύνσεις ισοδυνάμου αποτελέσματος στα προϊόντα καταγωγής Πορτογαλίας.

Άρθρο 5

1. Οι καταθέσεις εγγυήσεως και πληρωμές τοις μετρητοίς κατά την εισαγωγή που ισχύουν στην Ελλάδα την 31η Δεκεμβρίου 1980, όσον αφορά τις εισαγωγές προϊόντων καταγωγής Πορτογαλίας, μειώνονται σύμφωνα με το ακόλουθο χρονοδιάγραμμα:

- την ημερομηνία ενάρξεως ισχύος της παρούσας αποφάσεως: 25%,

- την 1η Ιανουαρίου 1982: 25%,

- την 1η Ιανουαρίου 1983: 25%,

- την 1η Ιανουαρίου 1984: 25%.

2. Αν η Ελληνική Δημοκρατία μειώνει, έναντι της Κοινότητος των Εννέα, το ποσοστό καταθέσεων εγγυήσεως ή πληρωμές τοις μετρητοίς κατά την εισαγωγή με ρυθμό ταχύτερο από τον προβλεπόμενο στο χρονοδιάγραμμα της παραγράφου 1, παρέχει την ίδια μείωση και στις εισαγωγές προϊόντων καταγωγής Πορτογαλίας.